คลังยอมธปท.ใช้เงินเฟ้อทั่วไปดูแลเศรษฐกิจ
คลังยอมธปท. ใช้กรอบเงินเฟ้อทั่วไปกำหนดนโยบายการเงินแล้ว
12 พ.ย. 2557

คลังยอมธปท. ใช้กรอบเงินเฟ้อทั่วไปกำหนดนโยบายการเงินแล้ว
นายสมหมาย ภาษี รมว.คลัง เปิดเผยว่า เมื่อเร็วๆ นี้ กระทรวงการคลังได้หารือกับธนาคารแห่งประเทศไทย (ธปท.) ถึงเรื่องการกำหนดกรอบเงินเฟ้อของประเทศ โดยได้เห็นสอดคล้องกับ ธปท.ที่จะให้นำเอาเงินเฟ้อพื้นฐานทั่วไปมาเป็นตัวกำหนดนโยบายการเงินการคลัง จากที่ได้ใช้กรอบเงินเฟ้อพื้นฐานมานานแล้ว
“กรอบเงินเฟ้อทั่วไปในปี 2558 ได้กำหนดไว้ที่ 3% บวกลบไม่เกิน 1.5% ในการดูแลเศรษฐกิจปีหน้า ซึ่งจะมีการเสนอให้ ครม.พิจารณาเร็วๆ นี้” รมว.คลัง กล่าว 
สำหรับการเปลี่ยนแปลงจากเงินเฟ้อพื้นฐานมาเป็นเงินเฟ้อทั่วไปนั้น นายสมหมาย กล่าวว่า จะไม่กระทบต่อการดูแลเศรษฐกิจ คาดว่าการปรับลอยตัวราคาพลังงานในขณะนี้เป็นขั้นบันไดที่อาจจะต่อเนื่องไปจนถึงปีหน้า จะไม่กระทบต่อเงินเฟ้อจนสูงเกินกรอบที่ ธปท.กำหนดไว้
ทั้งนี้ การเปลี่ยนแปลงกรอบเงินเฟ้อได้สร้างความขัดแย้งให้กับกระทรวงการคลังและ ธปท.ตลอดมา เพราะ ธปท.เห็นว่าเงินเฟ้อพื้นฐานไม่สะท้อนค่าครองชีพของประชาชนที่แท้จริง เนื่องจากไม่รวมราคาสินค้าในกลุ่มอาหารและพลังงานเข้าไป เพราะราคามีความผันผวน ในขณะที่เงินเฟ้อทั่วไปรวมราคาสินค้าในกลุ่มอาหารและราคาพลังงานเข้าไปด้วย 
ดังนั้น เงินเฟ้อพื้นฐานจะต่ำกว่าอัตราเงินเฟ้อทั่วไปโดยตลอด ในทางการเมืองการที่ตัวเลขเงินเฟ้อต่ำทำให้ดูภาพการบริหารแก้ไขปัญหาปากท้องประชาชนได้ดี แต่ก็ได้สร้างปัญหาตลอดเมื่อ ธปท.ไม่ลดดอกเบี้ยนโยบายหรือใช้นโยบายการเงินที่เข้มงวดจะถูกต่อต้านจากฝ่ายการเมืองโดยอ้างเงินเฟ้อที่ต่ำ ธปท.สามารถที่จะผ่อนคลายดอกเบี้ยนโยบายได้
อย่างไรก็ดี นายกอบศักดิ์ ภูตระกูล ผู้ช่วยผู้จัดการใหญ่ ธนาคารกรุงเทพ ระบุว่า เงินเฟ้อทั้งสองประเภทมีข้อดีต่างกัน โดยเงินเฟ้อทั่วไปอาจเข้าใจง่ายและสะท้อนค่าครองชีพได้ดีกว่า แต่ในเชิงการทำนโยบายการเงินนั้นควบคุมได้ค่อนข้างยาก เพราะราคาน้ำมันขึ้นลงตามตลาดโลก และราคาสินค้ากลุ่มอาหารก็ปรับขึ้นลงตามฤดูกาล 
นอกจากนี้ หากเงินเฟ้อปรับขึ้นเพราะราคาพลังงานสูงขึ้น ธปท.จะไม่ปรับดอกเบี้ยเพื่อดูแล เพราะเป็นเรื่องราคาตลาดโลก ดังนั้นหากราคาพลังงานปรับขึ้นมากๆ จนทำให้เงินเฟ้อหลุดกรอบเป้าหมายที่ ธปท.กำหนดไว้ ประชาชนอาจสับสนว่าทำไม ธปท.ไม่ขึ้นดอกเบี้ย ซึ่ง ธปท.อาจเหนื่อยในการอธิบายต่อสาธารณชน 
ก่อนหน้านี้ กรุงเทพโพลล์ โดยศูนย์วิจัยมหาวิทยาลัยกรุงเทพร่วมกับคณะเศรษฐศาสตร์ เปิดเผยผลสำรวจนักเศรษฐศาสตร์จากสถาบันชั้นนำ 28 แห่ง เรื่อง “ความเห็นนักเศรษฐศาสตร์ต่อการเปลี่ยนกรอบเป้าหมายเงินเฟ้อของ ธปท.” พบว่านักส่วนใหญ่ 78.1% เห็นด้วยกับข้อเสนอของผู้ว่าการ ธปท. ที่ให้เปลี่ยนการใช้เป้าหมายเงินเฟ้อ ไปใช้กรอบเงินเฟ้อทั่วไป หรือ Headline Inflation แทนกรอบเงินเฟ้อพื้นฐานหรือ Core Inflation ในปี 2558 โดยมีเพียง 12.5% เท่านั้นที่ไม่เห็นด้วย ขณะที่ 3.8% เห็นว่า ธปท.ควรตั้งกรอบเป้าหมายเงินเฟ้อทั่วไปไม่เกิน 34% 
ทั้งนี้ นักเศรษฐศาสตร์ยังเสนอวิธีแก้เศรษฐกิจตกต่ำด้วยการเร่งเบิกจ่ายงบประมาณ โดยเฉพาะการลงทุนในโครงสร้างพื้นฐานที่มีแผนลงทุนที่ชัดเจนอยู่แล้ว
อันดับ 2 ยกเลิกกฎอัยการศึก ส่งเสริมการท่องเที่ยว ซึ่งจะช่วยให้เศรษฐกิจหมุนเวียนดีขึ้น
อันดับ 3 สร้างงาน ลดรายจ่ายประชาชน เพิ่มรายได้เกษตรกร ซึ่งจะทำให้ประชาชนเชื่อมั่นในเศรษฐกิจมากขึ้น